Николай Лилиев
Все тоя глас трепти…

chitanka.info

Все тоя глас трепти, не спира

да буди в мрака спещи бездни,

звучи като далечна лира

и като лунен блясък чезне.

От земните гърди железни,

като въздишка на всемира,

прицелва небесата звездни

и там пристанище намира.

Той моята душа прониза,

с безумен пламък озари я,

и ето призрачен възлиза,

и ето бледен дим се вие

и сплита думи, скръбна низа.

Noli me tangere, Maria!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.